Radnici “Gorice” već više od 10 dana spavaju na groblju što je dovelo do njihove velike fizičke i psihičke isprpljenosti. Neophodno je da Grad reaguje što pre, poručuju iz niškog ogranka granskog Sindikata Javnih komunalnih i stambenih delatnosti “Nezavisnost”.

Situacija je iz dana u dan sve gora, a kako kažu sindikalisti, postavlja se pitanje do kada će zaposleni moći u ovom stanju da obavljaju svoju dužnost.

Podsećaju “da to nije hir zaposlenih” već da im se duguje 9 zarada i da je sve kulminiralo neispunjavanjem obećanja lokalne samouprave za pronalaženjem rešenja.

Napominjemo da je ovo poslednji apel gradu kao osnivaču da što hitnije reši problem ovog preduzeća i spreči propadanje strateško važnog preduzeća za ovaj grad, a samim tim i opstanak zaposlenih i njihovih članova porodice. Vi kao osnivači javnih preduzeća ujedno i nosite najveću odgovornost. Posledica ovako nemarnog odnosa grada prema zaposlenima, a samim tim i ovog javnog preduzeća mogu biti nesagledive - kažu sindikalisti.

Oni traže i razumevanje građana za radnike “Gorice” i njihovo angažovanje na groblju.

Podsetimo, zaposleni u “Gorici” koji rade na Novom groblju već duže vreme tamo i spavaju, jer nemaju para za hranu i autobuske karte.

Njih je u petak obišao gradonačelnik Niša Zoran Perišić, ponudio im jednokratnu pomoć od 30.000 dinara, lanč pakete i autobuske karte, ali oni su to odbili i podsetili ga da samo traže ono što su zaradili.